**Uskutočnil sa IX. zjazd Českomoravského odborového svazu pracovníků školství**

V dňoch 19.-20. mája 2023 sa vedenie zväzu zúčastnilo IX. zjazdu *Českomoravského odborového svazu pracovníků školství.* ČMOS PŠ je dlhoročným partnerom nášho odborového zväzu a vzájomná spolupráca našich zväzov je príkladná nie len na regionálnej a národnej, ale aj na medzinárodnej úrovni.

Úvodné slovo slávnostnej časti IX. zjazdu mal predseda ČMOS PŠ František Dobšík, ktorý zrekapituloval uplynulé volebné obdobie s dôrazom na náročné obdobie pandémie a nepriaznivé dopady inflácie na pracovné podmienky zamestnancov školstva. Po ňom vystúpili domáci a zahraniční hostia. Medzi domácimi hosťami rezonovali najmä vystúpenia nového ministra školstva Mikuláša Beka a predsedu Českomoravskej konfederácie odborových zväzov Josef Středulu. Minister školstva Mikuláš Bek poukázal na svoje skúsenosti, ktoré získal ako rektor Masarykovej univerzity v Brne. Za svoje hlavné priority vo funkcii označil posilnenie školskej infraštruktúry, kariérny systém, výkonové odmeňovanie pedagogických zamestnancov, navýšenie štipendií pre sociálne slabšie rodiny, či podporu všeobecného vzdelávania v rámci stredného školstva. Okrem nich vystúpil tiež školský ombudsman Ladislav Hrzal, poslankyňa Poslaneckej snemovne Jana Berkovcová a zástupca republikovej únie zamestnávateľských zväzov Jiří Horecký,

Medzi zahraničnými hosťami vystúpili okrem európskej riaditeľky ETUCE Susan Flocken aj predsedníčka bulharského odborového zväzu SBU Yanka Takeva a predseda poľského odborového zväzu učiteľov ZNP Slawomir Broniarz. Predseda Odborového zväzu školstva Pavel Ondek tlmočil účastníkom zjazdu pozdravy od slovenských kolegov, poďakoval za dlhoročnú odborársku spoluprácu a poprial zdarný priebeh.

Delegáti zjazdu prijali uznesenia v súvislosti s trendom financovania regionálneho školstva v ČR, rizikami využívania umelej inteligencie v školstve a aktivizáciou členskej základne. Bol tiež schválený program ČMOS PŠ do roku 2028, ktorým sa chcú školské odbory okrem iného viac profilovať ako profesijný zväz. Zámerom je, aby bolo učiteľské povolanie atraktívne a perspektívne pre budúce generácie študentov.

V tajných voľbách bol na najbližšie 5-ročné funkčné obdobie za predsedu opätovne zvolený František Dobšík a za podpredsedníčku Markéta Seidlová. Staronovému vedeniu ČMOS PŠ blahoželáme k zvoleniu do funkcie a všetkým českým kolegom želáme veľa úspechov v práci, šikovných študentov a ústretových politikov!

Juraj Stodolovský, vedúci Úradu zväzu